Νευροπεπτίδια και φλεγμονή του εντέρου
Authors: Γιαννόγκωνας Παναγιώτης 
Published: August 2021

Με την παρούσα μελέτη στοχεύσαμε στην αξιολόγηση του ρόλου της CRH στην διαδικασία της ιστικής αναγέννησης κάτω από παθολογικές συνθήκες και στην αποσαφήνιση των ενδεχόμενων αλληλεπιδράσεών του με άλλους ομοιοστατικούς μηχανισμούς όπως η ανοσολογική απόκριση, η επιθηλιακή αναγέννηση και η αυτοφαγία. Για αυτούς τους λόγους χρησιμοποιήσαμε το μοντέλο της χημικά επαγόμενης κολίτιδας, όπου οι Crh-/- μύες εμφανίζουν υψηλή θνησιμότητα, αυξημένα πρωτεϊνικά επίπεδα των προφλεγμονωδών πρωτεϊνών, TNFα, IL1β και IL12p70 και αυξημένα επίπεδα IL6 πριν την έναρξη της φλεγμονώδους διαδικασίας. Η έλλειψη της CRH οδηγεί σε διαταραχή του αριθμού και της μορφολογίας των επιθηλιακών κυτταρικών τύπων, η οποία συνδέθηκε με την αρνητική ρύθμιση του μονοπατιού Wnt / β κατενίνης. Απευθείας δράση της CRH στη ρύθμιση του μονοπατιού Wnt / β κατενίνης επιβεβαιώθηκε και με τη βοήθεια μοντέλων – οργανισμών όπως το zebrafish, αποκαλύπτοντας μια συντηρημένη δράση της ορμόνης του stress. Στη συνέχεια, η ανάλυση της παρουσίας της αυτοφαγίας στο έντερο των Crh-/- μυών οδήγησε στο συμπέρασμα ότι εμφανίζουν ενεργοποιημένο αυτοφαγικό μηχανισμό ήδη από συνθήκες ελέγχου. Η χορήγηση του αναστολέα της αυτοφαγίας, 3-Methyladenine, οδήγησε σε αύξηση του προσδόκιμου επιβίωσης των Crh-/- μυών μετά από χορήγηση DSS, ενώ περιόρισε την ανεξέλεγκτη έκκριση κυτοκινών. In vitro, η υστέρηση αμινοξέων σε εμβρυονικούς ινοβλάστες μυός και η μέσω LPS επαγόμενη αυτοφαγία σε μακροφάγα μυός Raw264.7 επιβεβαιώνουν την αρνητική συσχέτιση ανάμεσα στην CRH και την αυτοφαγία.Ακολούθως, αναζητήσαμε μία ενδεχόμενη αλληλεπίδραση μεταξύ της απαλοιφής της CRH και της ενεργοποίησης του inflammasome. Οι Crh-/- μύες εμφανίζουν αυξημένο βακτηριακό φορτίο και ενεργοποιημένο inflammasome, ενώ η χορήγηση αντιβιοτικών ευρέως φάσματος και η επακόλουθη απαλοιφή των μικροβιωτικών οργανισμών του εντέρου πριν και καθόλη τη διάρκεια της χορήγησης DSS, είχε ως αποτέλεσμα υψηλά επίπεδα επιβίωσης συνοδευόμενα από περιορισμένη απώλεια βάρους και πλήρη ιστική επιδιόρθωση. Για να ελέγξουμε την υπόθεση ότι τα αυξημένα πρωτεϊνικά επίπεδα IL6 στους Crh-/- μύες σε συνθήκες ελέγχου ευθύνονται για την μετέπειτα απορρύθμιση της φλεγμονώδους αντίδρασης και των επιμέρους ομοιοστατικών μηχανισμών που περιγράφησαν (αυτοφαγία, ενεργοποίηση inflammasomes) χρησιμοποιήσαμε τον φαρμακολογικό αναστολέα του υποδοχέα του IL6. Η αναστολή της βιολογικής δράσης της IL6, οδήγησε σε δραστική βελτίωση της ιστολογικής εικόνας, θεαματική αύξηση της επιβίωσης των Crh-/- μυών, και παράλληλη απώλεια βάρους πανομοιότυπη με τα ζώα αγρίου τύπου. Για πρώτη φορά παρέχουμε μια γενικευμένη θεώρηση για τη συμμετοχή της CRH στην ενορχήστρωση των επιμέρους ομοιοστατικών μηχανισμών μέσω της ιστικής αντίδρασης στο φλεγμονώδες stress. Με βάση τα ευρήματα της παρούσας μελέτης, η CRH συμμετέχει στην ανοσολογική αντίδραση του ξενιστή τόσο υπό συνθήκες ελέγχου, όσο και μετά από ένα φλεγμονώδες ερέθισμα ελέγχοντας εκτός των άλλων και την αφθονία και τη σύσταση των συμβιωτικών βακτηρίων. Η αποσαφήνιση της σειράς των γεγονότων που ακολουθούν την γενετική απαλοιφή της CRH μπορεί να παρέχει στόχους για θεραπευτικές προσεγγίσεις, ανάλογα με το στάδιο και την πορεία της φλεγμονής.